**Dantele sau mătăsuri?**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ce să îmbrac, iubite-n astă seară,

Dantele sau mătăsuri de mister?

În noaptea dintre ani o primăvară

Eternă ca iubirea îţi ofer.

Încheie-mi nasturii din perle fine

Şi-n părul negru prinde-mi doar o stea,

Vreau ani, la rând, să îi împart cu tine.

Deci, spune-mi tu... dantelă, catifea?

În ce parfum să-nvăluim speranţa,

Secundele cu gust incandescent?

An Nou ne-aduce, astăzi, dimineaţa,

Ce s-asortez iubirii în prezent?

- Iubita mea, lasă mătasea fină

S-alunece peste piciorul lung,

Să-ți curgă rochia pân’ la botină

Să te admir o noapte, îndelung,

În părul negru răsfirat pe spate

Să-ți prind o diademă, aș putea

Și să-ți acopăr formele curbate

Cu o dantelă dintr-un colț de stea.

Pe sânul drept ți-aș tatua săruturi,

Iar din strânsoarea braţului meu cald,

Când mijlocul ți-l pierd prin așternuturi,

Să te descopăr goală sub brocart.

Liliana Trif Ioan Grigoraș

Din volumul Din paradisul aproape pierdut -

Editura PIM Iași - 2015